**LETNI PROGRAM ŠPORTA**

**V MESTNI OBČINI PTUJ**

**ZA LETO 2020**

Na podlagi 13. člena Zakona o športu se izvajanje Nacionalnega programa športa v Republiki Sloveniji, na ravni lokalnih skupnosti določi z Letnim programom športa. Letni program športa v Mestni občini Ptuj (v nadaljevanju: Letni program športa) določa programe športa, ki se sofinancirajo iz javnih sredstev, obseg in vrsto dejavnosti, potrebnih za njihovo uresničevanje, in obseg sredstev, ki se zagotovijo v proračunu Mestne občine Ptuj.

Mestna občina Ptuj uresničuje programe na področju športa v okviru Zavoda za šport Ptuj (v nadaljevanju: Zavod), s klubi in društvi ter drugimi nevladnimi organizacijami. V Mestni občini Ptuj se s športno dejavnostjo ukvarja preko 100 klubov in športnih društev ter zvez. Večina klubov in športnih društev se združuje v okviru Športne zveze Mestne občine Ptuj.

Mestna občina Ptuj financira Zavod v večinskem deležu, del sredstev pa Zavod pridobiva tudi iz naslova pristojnih državnih ustanov in s trženjem športne infrastrukture in dejavnosti.

Programi Letnega programa športa se bodo izvajali v okviru društev, zvez društev in Zavoda ter zagotavljali javni interes na področju športa, ki ga izvajamo v Mestni občini Ptuj.

Mestna občina Ptuj bo sofinancirala programe klubov in društev. Široka paleta športnih panog pomeni veliko razpršenost sredstev in hkrati tudi možnost vključevanja večjega števila prebivalcev v programe športa.

Podrobnejša merila za izvajanje Letnega programa športa bodo določena v okviru **Odloka o postopku in merilih za sofinanciranje letnega programa športa v Mestni občini Ptuj.**

**Letni program športa za leto 2020 je ovrednoten v skupni vrednosti 1.114.580,12 EUR:**

* za posamezne programe športa je predvidenih **547.384,02** **EUR**,
* za program investicij na področju športa pa **567.196,10** **EUR**.
1. **PROGRAM ŠPORTA**

Mestna občina Ptuj za uresničevanje javnega interesa v športu, opredeljenega z Letnim programom športa za leto 2020, zagotavlja javna sredstva za sofinanciranje naslednjih vsebin:

1. **ŠPORTNA VZGOJA OTROK IN MLADINE**

**Cilji na področju športne vzgoje so:**

* zagotoviti stabilno sofinanciranje programov interesne športne vzgoje športa otrok in mladine in povečati ponudbo na tem področju,
* povečati število otrok, ki se sistematično in redno ukvarjajo s športom,
* zagotoviti mladim prostorske in kadrovske možnosti za ukvarjanje s športom v prostem času,
* povečati sodelovanje institucij, ki delujejo na področju programov otrok in mladine (vrtci, šole, društva, zveze, različne lokalne skupnosti,...) in zagotoviti ustrezna finančna sredstva,
* izboljšati sodelovanje z vrtci, osnovnimi in srednjimi šolami na področju programov športa otrok in mladine.

**Šolski šport – vrednost programa 14.535,00 EUR** (postavka 7355)

Organizacija tekmovanj za osnovne šole in srednje šole Mestne občine Ptuj, na občinskem oziroma medobčinskem nivoju, vsebuje: objekt, sodnike, delegata, časomerilce, zapisnikarje, pokale, priznanja, medalje, diplome, ozvočenje, napovedovalca, zdravniško službo, prevoze, bilten, obveščanje, obdelavo in analiziranje podatkov, medijsko sodelovanje, koordiniranje in prehrano za udeležence.

Odbor za šolska športna tekmovanja pri Zavodu za šport RS Planica v okviru Ministrstva za izobraževanje, znanost in šport, ima v tekmovalnem sistemu šol tekmovanja organizirana po področjih. Zavod za šport Ptuj predstavlja Področni center za Podravje, ki vključuje šole iz 22 – ih občin. Znotraj tega področnega centra so oblikovane 3 enote: področje občin Ormož, Slovenska Bistrica in novo nastalih občin na področju bivše Občine Ptuj.

Zavod bo v okviru sodelovanja s šolami na podlagi sprejetega Koledarja šolskih športnih tekmovanj, organiziral številna občinska, medobčinska, področna in državna osnovnošolska in srednješolska tekmovanja v različnih športnih panogah.

Šolska športna tekmovanja potekajo v skladu z razpisom, letnim koledarjem in skupnimi pravili, ki so sprejeta na nivoju MIZŠ in Zavoda za šport RS Planica ter so objavljena v Informatorju v reviji Šport mladih. Šport v šoli je dobra priložnost za druženje ter povezovanje šole, učencev, staršev in klubov – društev iz okolice. Šolska športna tekmovanja in prireditve so tako vez med šolskim in društvenim športom ter povezava med množičnimi in v kakovostni šport usmerjenimi programi, ki jih izpeljujejo nacionalne panožne zveze.

**Projekti (Mali Sonček, Zlati Sonček, Krpan, Hura prosti čas, Naučimo se plavati) – vrednost programa 2.617,00 EUR** (postavka 73511)

Projekti so delno sofinancirani iz Ministrstva izobraževanje, znanost in šport in so namenjeni nižji stopnji osnovnih šol in vrtcem. Programi, ki se izvajajo na lokalni ravni so: Mali Sonček, Zlati sonček, Krpan, Naučimo se plavati in Hura prosti čas. Športni program Mali Sonček je namenjen predšolskim otrokom za starostno obdobje od 2 do 6 let, program Zlati sonček pa učencem v prvem triletju devetletke – to je za starostno obdobje od 6 do 8 let. Športni program Krpan je namenjen učencem drugega triletja, starim od 9 do 11 let. Program Naučimo se plavati je namenjen plavalnemu opismenjevanju.

Zavod za šport Ptuj v okviru projekta »Hura prosti čas« organizira aktivne jesenske ali zimske počitnice. Cilj projekta je omogočiti čim širši nabor aktivnosti (igre z žogo, ustvarjalnice, cirkuška zabava, jahanje, zabavne igre, zimske aktivnosti, igriva košarka,…) za učence OŠ Mestne občine Ptuj.

V okviru projekta »Hura prosti čas« se sofinancirajo: objekt, ozvočenje, obveščanje, obdelava in analiziranje podatkov, medijsko sodelovanje, koordiniranje, vodenje, prehrana, animacija za otroke,…

1. **ŠPORTNA DEJAVNOST ŠTUDENTOV**

**Sofinanciranje programov študentov športnih fakultet v Republiki Sloveniji – vrednost programa 771,00 EUR** (postavka 7358)

Na podlagi Javnega razpisa o sofinanciranju programov študentov športnih fakultet v Republiki Sloveniji iz Mestne občine Ptuj in v skladu z veljavnim Pravilnikom o sofinanciranju programov študentov športnih fakultet v Republiki Sloveniji iz Mestne občine Ptuj (Uradni vestnik Mestne občine Ptuj, št. 12/16 in 4/18), so sredstva namenjena sofinanciranju izvajanja vzgojno-izobraževalnih programov izven sedeža športnih fakultet v Republiki Sloveniji.

1. **KAKOVOSTNI IN VRHUNSKI ŠPORT TER ŠPORT INVALIDOV**

**Cilj na področju kakovostnega športa:**

* klubom, ki nastopajo v rednem tekmovalnem sistemu, omogočiti brezplačno uporabo objektov za vadbo in tekmovanja v obsegu razpoložljivih kapacitet objektov, ki so namenjeni izvajanju Letnega programa športa.

**Cilj na področju vrhunskega športa:**

* klubom in društvom, ki imajo v svojih vrstah vrhunske športnike, omogočiti čim boljše pogoje za njihovo delovanje v okviru dodelitve dodatnih terminov uporabe športnih objektov, ki so namenjeni izvajanju Letnega programa športa.

**Dotacije klubom in društvom – vrednost programa 185.000,00 EUR** (postavka 7353)

Na podlagi Javnega razpisa za zbiranje predlogov za sofinanciranje programa športa v Mestni občini Ptuj v letu 2020 in v skladu z Odlokom o postopku in merilih za sofinanciranje letnega programa športa v Mestni občini Ptuj, se dodeljujejo sredstva namenjena izvedbi letnega programa športa v klubih in društvih. Sofinancirajo se stroški za pokrivanje strokovnega kadra, potnih stroškov za treninge in tekmovanja, prehrano in prenočišča na tekmovanjih, nakup športne opreme, tekmovalne takse, sodniški in delegatski stroški, zavarovanja in stroški lastnih prireditev.

**Sofinanciranje trenerjev – vrednost programa 25.128,00 EUR** (postavka 7354)

Zagotavljajo se sredstva za sofinanciranje trenerjev. Sredstva se delijo na podlagi javnega razpisa in v skladu z Odlokom o postopku in merilih za sofinanciranje letnega programa športa v Mestni občini Ptuj.

**Nagrajevanje športnih dosežkov – vrednost programa 2.714,00 EUR** (postavka 726)

Zagotavljajo se sredstva za nagrajevanje športnih dosežkov posameznikov in ekip, v skladu s Pravilnikom o nagrajevanju športnih dosežkov v Mestni občini Ptuj (Uradni vestnik Mestne občine Ptuj, št. 4/12, 2/17 in 4/18).

**Napredovanje športnih ekip – vrednost programa 1.222,00 EUR** (postavka 737)

Na podlagi Javnega razpisa za nagrajevanje napredovanja športnih ekip v Mestni občini Ptuj in v skladu z veljavnim Pravilnikom o nagrajevanju napredovanja športnih ekip v Mestni občini Ptuj (Uradni vestnik Mestne občine Ptuj, št. 12/16), se zagotavljajo sredstva za stimulacijo športnih ekip (članske, mladinske).

**Sofinanciranje najemnin športnim klubom – vrednost programa 14.229,00 EUR** (postavka 7352)

Zagotavljajo se sredstva za sofinanciranje najemnin športnih objektov za dejavnost klubov, ki nimajo zagotovljene športne infrastrukture v upravljanju Zavoda za šport Ptuj, Gimnazije Ptuj, Šolskega centra Ptuj, OŠ Ljudski vrt ter ostalih OŠ Mestne občine Ptuj. Sredstva se delijo v skladu z Odlokom o postopku in merilih za sofinanciranje letnega programa športa v Mestni občini Ptuj.

1. **ŠPORTNA REKREACIJA**

**Cilji na področju športne rekreacije so:**

* omogočiti dostopnost športnih programov čim širšemu krogu občanov,
* spodbujati izvajalce k povečevanju števila športno rekreativnih programov,
* zagotavljati promocijo športa in rekreacije kot zdravega načina preživljanja prostega časa v lokalnih medijih in z raznimi drugimi aktivnostmi.

**Šport za vse – vrednost programa 726,00 EUR** (postavka 7356)

V razviti družbi je rekreativni šport ena najcenejših in najbolj cenjenih oblik preventivnega zdravljenja in vodi k boljšemu počutju na vseh ravneh življenja; telesni, duševni in duhovni. Namen programa je uporaba športnih objektov in površin za rekreativno vadbo in oblikovanje kvalitetnih rekreativnih programov in projektov. Sofinancirajo se izvedba rekreativnih programov, pokali, promocijski material.

1. **IZGRADNJA IN VZDRŽEVANJE ŠPORTNIH OBJEKTOV**

**Cilji na področju športnih objektov so:**

* zagotoviti dostopnost objektov za vse organizirane programe športa v obsegu Letnega programa športa,
* zagotoviti sofinanciranje obratovanja in vzdrževanja športnih objektov v obsegu Letnega programa športa.

**Dotacija za športno dvorano ŠC Ptuj – vrednost programa 22.833,00 EUR** (postavka 724)

Zagotavljajo se sredstva namenjena za vzdrževanje celotne športne dvorane Šolski Center Ptuj v času, ko se uporablja za športne klube in društva iz Mestne občine Ptuj, ki izvajajo letni program športa. Termini so na voljo vsak delavnik (od ponedeljka do petka) med 15.30 in 21.30 uro in po programu tekmovanj ob sobotah in nedeljah.

**Dotacija za športno dvorano Gimnazija Ptuj – vrednost programa 12.800,00 EUR** (postavka 725)

Zagotavljajo se sredstva namenjena za vzdrževanje celotne športne dvorane Gimnazija Ptuj v času, ko se uporablja za športne klube in društva iz Mestne občine Ptuj, ki izvajajo letni program športa. Termini so na voljo vsak delavnik (od ponedeljka do petka, razen četrtka) med 15.30 in 21.00 uro in po programu tekmovanj ob sobotah in nedeljah.

**Materialni stroški športnih objektov – vrednost programa 65.178,00 EUR** (postavka 73510)

Sredstva so namenjena za materialne stroške športnih objektov v upravljanju Zavoda, in sicer: Mestnega stadiona Ptuj s pripadajočimi zunanjimi in notranjimi površinami, športne dvorane Mladika, nogometnega igrišča z umetno travo, rokometnega in košarkarskega asfaltnega igrišča na Vičavi, košarkarskega asfaltnega igrišča pri avtobusni postaji in na Bregu, strelišča v Babusekovi grabi in zgradbe Dravska ulica 18, v kateri imajo določeni klubi in društva prostore za svoje delovanje. Med materialne stroške spadajo stroški ogrevanja, električne energije, vode, komunalnih storitev, goriva, čistilnih sredstev, stavbnega zemljišča, vodnih povračil, zavarovanj, najema strojev in naprav, drobnega materiala,…

Znotraj postavke se sredstva v višini 630,00 EUR namenijo tudi za pokritje stroškov električne energije za razsvetljavo košarkarskega igrišča pri Mestnem stadionu Ptuj, ki je v upravljanju Osnovne šole Mladika.

1. **DEJAVNOSTI IN PROGRAMI ZAVODA ZA ŠPORT PTUJ TER ŠPORTNE ZVEZE MESTNE OBČINE PTUJ**

**Plače Zavoda za šport Ptuj – vrednost programa 177.756,02 EUR** (postavka 731)

Zagotavljajo se sredstva za plače zaposlenih na Zavodu za šport Ptuj, v skladu s sistemizacijo delovnih mest Zavoda.

**Materialni stroški Zavoda za šport Ptuj – vrednost programa 10.020,00 EUR** (postavka 7351)

Sredstva so namenjena za redne stroške obratovanja Zavoda. V to so všteti pisarniški material, vzdrževanje informacijskega sistema, zaščitna oblačila, programska in strojna oprema, izdelava in urejevanje spletne strani, izobraževanja zaposlenih, izdaja športne publikacije, računalniška oprema, stroški komunikacijskih storitev, strokovna literatura, poštnina, telefoni, potni stroški zaposlenih, promocijski material,…

**Delovanje športne zveze Ptuj – vrednost programa 1.000,00 EUR** (postavka 740)

Sredstva so namenjena za redne stroške Športne zveze Mestne občine Ptuj (materialni stroški, udeležba na seminarjih, organizacija okroglih miz).

1. **ŠPORTNE PRIREDITVE**

**Cilj na področju športnih prireditev:**

* zagotoviti sofinanciranje pomembnejših športnih prireditev in programov.

**Prireditve in akcije Zavoda za šport Ptuj – vrednost programa 10.855,00 EUR** (postavka 7357)

Zagotovljena sredstva so namenjena športnim prireditvam Zavoda za šport Ptuj: Športnik leta Mestne občine Ptuj, Ptujski športni vikend, Športne prireditve ob 1. maju, Mednarodne igre šolarjev, Ptujski teki in ostalim manjšim prireditvam v Mestni občini Ptuj. Zavod za šport Ptuj v okviru različnih projektov, akcij in prireditev vzpodbuja, da bosta šport oz. športna rekreacija blažila napore in nevarnosti modernega življenjskega stila in odpirala vrata v boljše življenje.

Promocija aktivnega življenjskega sloga obsega vključevanje in vzdrževanje ustrezne telesne dejavnosti širokih množic, zato so aktivnosti za spodbujanje le tega, vključno s spodbujanjem zdravju prijazne športne rekreacije za vse starostne skupine ena glavnih vsebin različnih projektov in strategij zavoda.

1. **PROGRAM INVESTICIJ:**

Mestna občina Ptuj že vrsto let načrtno vlaga v športno infrastrukturo. S tem želi zagotoviti višji standard na področju športne infrastrukture in s tem dvigniti dodano vrednost prostora, števila uporabnikov in nenazadnje urejenost prostora iz arhitekturnega in urbanističnega zornega kota. V zadnjih letih se je stanje športnih površin izboljšalo. Pri tem smo lahko zadovoljni z velikostjo športnih zunanjih in notranjih športnih površin.

V okviru Letnega programa športa so zajeti naslednji programi investicij:

**Investicijsko in tekoče vzdrževanje Zavoda za šport Ptuj – vrednost programa 80.000,00 EUR** (postavka 736)

Športna infrastruktura je temeljni dejavnik obstoja in razvoja športa v Mestni občini Ptuj. Za obnovo in investicijsko ter tekoče vzdrževanje objektov, ki so v lasti Mestne občine Ptuj in v upravljanju Zavoda za šport Ptuj, bomo izvedli del plačila za zamenjavo umetne trave na Mestnem stadionu Ptuj in ohranjali funkcionalnost objektov, katere ima Zavod za šport v upravljanju. Zavod bo pokrival stroške vzdrževalnih del (nabava materiala), servisov strojev in naprav, vzdrževanja igrišč in drugih stroškov, ki zagotavljajo funkcionalnost posameznih športnih objektov.

**Prenova glavnega nogometnega igrišča – vrednost programa 310.000,00 EUR** (postavka 7415)

Sredstva so namenjena za prenovo glavnega igrišča z drenažnim sistemom, namakalnim sistemom in novo travno rušo.

**Investicije v tribuno in razsvetljavo – 1. faza investicije – vrednost programa 177.196,10 EUR** (postavka 72102)

Program je namenjen za odplačilo leasing pogodbe za navedeno investicijo.

Številka: 410-376/2019

Datum: 12. 5. 2020

Pripravila:

Sandi Mertelj – direktor Zavoda za šport Ptuj

Boris Emeršič

  **Nuška GAJŠEK,**

 **županja Mestne občine Ptuj**

PRILOGA

**FINANČNI PROGRAM ŠPORTA ZA LETO 2020**

|  |  |  |
| --- | --- | --- |
| **Postavka** | **Program** | **Vrednost v EUR** |
|  | **PROGRAMI ŠPORTA:** | **547.384,02** |
| 721 | Prireditve in akcije klubov in društev | 00,00 |
| 722 | Mednarodni nastopi | 00,00 |
| 724 | Dotacija za športno dvorano ŠC Ptuj | 22.833,00 |
| 725 | Dotacija za športno dvorano Gimnazija Ptuj | 12.800,00 |
| 726 | Nagrada za športni dosežek | 2.714,00 |
| 731 | Plače Zavoda za šport Ptuj | 177.756,02 |
| 7351 | Materialni stroški Zavoda za šport Ptuj | 10.020,00 |
| 73510 | Materialni stroški športnih objektov | 65.178,00 |
| 73511 | Projekti (Mali Sonček, Zlati Sonček, Krpan, Hura prosti čas, Naučimo se plavati) | 2.617,00 |
| 7352 | Sofinanciranje najemnin športnim klubom | 14.229,00 |
| 7353 | Dotacije klubom in društvom | 185.000,00 |
| 7354 | Sofinanciranje trenerjev | 25.128,00 |
| 7355 | Šolski šport | 14.535,00 |
| 7356 | Šport za vse | 726,00 |
| 7357 | Prireditve in akcije Zavoda za šport Ptuj | 10.855,00 |
| 7358 | Sofinanciranje programov študentov športnih fakultet v Republiki Sloveniji | 771,00 |
| 7359 | Šolanje in izpopolnjevanje strokovnih kadrov  | 00,00 |
| 737 | Napredovanje športnih ekip | 1.222,00 |
| 740 | Delovanje športne zveze Ptuj | 1.000,00 |
|  | **PROGRAMI INVESTICIJ:** | **567.196,10** |
| 72102 | Investicije v tribuno in razsvetljavo – 1. faza investicije | 177.196,10 |
| 736 | Investicijsko vzdrževanje Zavoda za šport Ptuj | 80.000,00 |
| 7415 | Prenova glavnega nogometnega igrišča | 310.000,00 |
|  | **SKUPAJ:** | **1.114.580,12** |